Lisbeth Berg-Hansen (Arbeiderpartiet), 2014-06-20:
La meg som saksordfører for saken om endring i den differensierte arbeidsgiveravgiften og kompenserende tiltak få lov å takke komiteen for godt samarbeid. Jeg tror vi alle hadde samme følelsen av frustrasjon da Stortinget fikk denne store og særdeles viktige saken med en behandlingsfrist på noen få dager. Men om vi er frustrerte, tror jeg det bare er forbokstaven i forhold til hva de bedriftene som er berørte, er. Jeg skjønner dem veldig godt. Nå skal de altså i løpet av fjorten dager implementere dette nye regelverket. Derfor er vi i Arbeiderpartiet svært fornøyd med at vi har fått med oss flertallet på betydelige forbedringer i forhold til regjeringens forslag. Det aller viktigste vedtaket vi i dag gjør, er å be regjeringen om å reise til Brussel på nytt med mål om så snart som mulig å få inkludert transportsektoren i ordningen med differensiert arbeidsgiveravgift. Jeg vil også få takke alle som har stilt opp for å bistå med fakta og konsekvenser av de endringene som foreslås. For egen del må jeg innrømme at særlig bidragene fra NHO har gjort at vi har kunnet kvalitetssikre beslutningsgrunnlaget så langt det var mulig på denne korte tiden. Det, pluss at vi gjennom dagens vedtak sikrer oss at Stortinget får saken tilbake, gjør at vi i dag faktisk kan behandle denne saken – for ikke bare har vi hatt særdeles knapp tid til behandlingen, men proposisjonen gir heller ikke utfyllende beskrivelser av konsekvensene for de berørte. Når noe av det som står, i tillegg er direkte feil, gjør ikke regjeringen det enkelt for Stortinget. Blant annet skrives det at «de fleste transportforetak vil kompenseres fullt ut gjennom fribeløpsordningen». Ifølge NHO, som jeg legger til grunn at har stor kunnskap om den næringen de har i sin medlemsmasse, er dette ikke tilfellet. Videre viste høringen vi har hatt, at anslagene over behovet for kompensasjon til fylkene til kjøp av persontransporttjenester spriker. Derfor er jeg fornøyd med at regjeringen nå må kvalitetssikre tall og ikke minst effektene av de forskjellige tiltakene for så å komme tilbake til Stortinget. Jeg og Arbeiderpartiet er også tilfreds med at regjeringen må likebehandle kjøp av persontransporttjenester, uavhengig av om de er fylkeskommunale eller statlige. Vi legger til grunn at både Widerøe og Hurtigruten blir kompensert også i 2014, og ikke bare at man vurderer å kompensere, som regjeringen skrev. Flere fylkeskommuner får nå store utfordringer. Det er opplagt at de må kompenseres for de økte kostnadene til persontransport. Jeg er også glad for at regjeringen nå må vurdere kompensasjon av fylkenes økte kostnader for investeringer, drift og vedlikehold av fylkesveiene. Bare for Finnmark utgjør dette anslagsvis 16 mill. kr i året. Vi i Arbeiderpartiet er også veldig fornøyd med at regjeringen nå må vurdere både ekstraordinær sikring av kraftforsyning og kompetansehevende tiltak i bedriftene. Igjen er det viktigste tiltak som treffer de berørte bedriftene, innenfor både transport-, energi- og banksektoren. Når de tingene er gjort, kan man begynne å diskutere infrastrukturtiltak. Jeg registrerer at representanter for regjeringspartiene har vært i Finnmark og lovet forlengelse av flyplass og andre ting. Det er sikkert trivelig det, men for bedriftene som får en regning på til sammen 1,2 mrd. kr, hjelper slike tiltak lite. Derfor må nå regjeringen først finne ut hvor mye penger som trengs til målrettede, direkte kompensasjonsordninger til bedriftene og fylkene. Etter det kan man begynne å se på hvilke infrastrukturtiltak som kan gjennomføres for å bidra til positive ringvirkninger for næringslivet. Regjeringen har sagt de skal overoppfylle Nasjonal transportplan. Det er bra, men jeg legger til grunn at det skal de ikke gjøre med penger som hentes inn fra næringslivet gjennom økt arbeidsgiveravgift. Da vil jeg betegne den overoppfyllingen som juks! Så må jeg si at som reservenamdaling er jeg også fornøyd med at Namdalen nå må vurderes inn i denne formen for kompensasjonstiltak. Selv om det vi i dag vedtar, er bedre enn det regjeringen foreslo, så er vi ikke i mål. Jeg ser fram til at regjeringen kommer tilbake til Stortinget med bedre tall og ikke minst med effekter og konsekvenser av de forskjellige tiltakene. Til sist vil jeg ønske regjeringen god tur til Brussel. Den som reiser, er hjertelig velkommen raskt tilbake hit – med forhåpentligvis et bedre resultat for norske bedrifter.